Troels Christensen (V), 2010-01-14:
Jeg vil indlede min ordførertale med at sige, at jeg faktisk er rigtig glad for, at vi nu har fået lejlighed til at diskutere kulturpolitik på et overordnet, men stadig også på et konkret plan.
Timingen er jo fremragende, i og med at vi for nylig har fået et særdeles velkvalificeret bud fra regeringen på, hvordan vi får flest mulige danskere til at deltage i samfundets kulturtilbud.
Forespørgslen består jo af flere elementer.
Først ønsker man at komme ind på selve den kulturpolitiske situation, og her vil jeg sådan overordnet sige, at der er det vigtigt for Venstre at minde om, at kulturpolitikken i Danmark jo hviler på nogle værdier.
Det er værdierne omkring frihed, forskellighed og fællesskab.
Frihed, fordi kultur kun trives med frie rammer, forskellighed, fordi mennesker har forskellige kulturelle traditioner og behov, og fællesskab, fordi kultur kan bidrage til at skabe gensidig forståelse, dialog og sammenhæng.
Det er også derfor, at Venstre igennem en årrække har lagt stemmer til, at vi har haft et højt og stabilt niveau, når det drejer sig om at investere i kultur.
Vi ligger på omkring 6 mia. kr. årligt, endda med en stigning her i 2010.
De investerer i kultur som aldrig før.
Vi er på nogle områder, f.eks. teaterområdet, oppe på, at der i kommunerne bliver investeret op til 8 pct. mere fra det ene år til det andet, altså fra 2008 til 2009, efter at vi har fået de store kommuner.
På minussiden er der, at erhvervslivet – det ved vi jo godt, det har vi hørt mange gange – holder sig lidt tilbage.
Der er finanskrise, og det er jo konjunkturbestemt, at når der er røde tal på bundlinjen i erhvervslivet, er det svært at komme til lommerne til kulturen, for regningerne skal jo betales og medarbejderne skal have deres løn og deres julegaver, selv om de også er blevet mindre.
Men i hvert fald må vi jo sige, at set under et går det godt; vi har et godt, stabilt niveau.
Selvfølgelig er der kulturinstitutioner, der har det svært, det anerkender vi, og de må tænke sig mere om nu, når de køber kunst ind, og hvad de ellers foretager sig, end tidligere.
Sådan er det bare.
Så bliver der i forespørgslen også spurgt ind til flere muligheder for, at danskerne kan deltage i samfundets kulturtilbud.
Og som ministeren også ganske rigtigt var inde på, er vi ligesom delt ind i tre: Der er den tredjedel af danskerne, der er storforbrugere af kultur, der er dem, der bruger et kulturtilbud en gang imellem, og så er der dem, vi stort set aldrig ser i et teater eller på et museum.
Hvad kan vi gøre ved det?
For vi ved jo, at det er lysten, der som bekendt driver værket.
Ligesom rigtig mange danskere har undskyldninger for ikke at dyrke motion f.eks., er der en manglende motivation.
Noget andet er også, at vi jo oplever, at de fællesskaber, vi tidligere har haft, er i opbrud.
Det er Facebook og sms, man interesserer sig for.
Man får nogle nye og nogle andre fællesskaber end dem, vi normalt har haft.
Her er det jo så også rigtig vigtigt, at vi bruger de kommende kulturaftaler aktivt, så vi støtter initiativer, der giver kulturinstitutionerne bedre redskaber til at følge med i, hvem deres brugere egentlig er.
Og lokale kulturinstitutioner og kulturprojekter i hele landet, der har fokus på inddragelse af ikkebrugere, skal vi understøtte via de her kulturaftaler.
Det vil være et rigtig godt værktøj til at sikre, at vi får de unikke og specielle forhold, som man har ude lokalt, med ind og udvikler dem, hjælper med knowhow, hjælper med viden og støtter op om dem, sådan at man får gode tilbud også ude i udkantsområderne.
En række relevante overskrifter, som ministeren har været inde på, er jo åbningstiderne, at få kulturen ud til folk, og at få kulturtilbuddene gjort mere relevante og nærværende, og der er bl.a. også en kulturvaneundersøgelse, vi skal have sat i gang, så vi rigtig ved, hvad det handler om.
Som jeg sagde i min indledning, er det som bekendt lysten, der driver værket.
Man skal have lyst til at være med i de her kulturelle fællesskaber.
Her vil jeg sige, at det er vigtigt, at børnene bliver motiveret.
Der er rigtig mange gode indsatser mange steder, hvor børnene bliver inddraget.
Jeg ved fra min egen kommune, Slagelse, at man bruger kulturkørekort til at sikre, at de får kulturelle oplevelser på en rigtig god måde.
Det er utrolig vigtigt.
Hvad angår udkantsproblematikken, som er nævnt her, må vi jo sige, at det ikke er sådan, at vi skal proppe kultur ned i halsen på folk.
Vi er jo frie mennesker, og vi skal bare have lige muligheder.
Det er det, det handler om, og vi synes også, at der i dagens Danmark er rigtig mange gode muligheder.
Vi har også fået evalueret vores kunststøttesystem for nylig.
Man er enig om, at det fungerer efter hensigten.
Det er vigtigt for Venstre, at det er politikerne, der fastlægger de overordnede rammer, men at vi ikke blander os i sagsbehandlingen, og at vi ikke blander os i sagkyndige forhold.
Endelig til slut vil jeg sige, at vi mener, det er vigtigt, at alle vi kulturinteresserede, såvel politikere, kulturinstitutioner, organisationer som de enkelte borgere, bidrager til legitimiteten af kunststøtten og sikrer, at den ikke lukker sig om sig selv.
På den ene side er det jo iværksætterstøtte, og det må godt være noget, der kradser, og det må også godt være noget, der rykker det etablerede.
På den anden side er det jo et væsen, der skaber identitet og sammenhængskraft og sociale fællesskaber.
Sidst, men ikke mindst, er det et væsen, der giver den enkelte stor lykkefølelse – det kan være en bog, en film, et stykke drama, et maleri – både for den, der vil nyde det, og den, som leverer varen, som her den anden aften, hvor Bent Fabricius-Bjerre med sit orkester spillede dejligt for os i Hofteatret, og hvor han sluttelig går op og siger til os alle sammen: Det har også for mig været en sand fornøjelse at være her.
Glæden både på den ene og den anden side
Venstre har sammen med Dansk Folkeparti, De Konservative og Liberal Alliance her et fælles forslag til vedtagelse, som lyder: Forslag til vedtagelse »Folketinget lægger vægt på, at der fortsat arbejdes for gode betingelser for kunsten og kulturen i Danmark.
Folketinget lægger endvidere vægt på, at der sikres adgang til relevante og vedkommende kulturtilbud for alle borgere, uanset hvor i Danmark man bor, hvilket den kulturpolitiske strategi »Kultur for Alle« skal bidrage til.
Folketinget noterer med tilfredshed, at der gøres en indsats for kunsten, kulturen, kulturarven og idrætten bl.a. gennem de etablerede statslige og kommunale støtteordninger.
Folketinget lægger vægt på, at det øgede fokus på og indsatsen for børns og unges møde med kulturen fortsættes.
Folketinget noterer, at der i relation til kunststøtten eksisterer en balance mellem politiske beslutninger om rammer og mål på den ene side og konkrete kunstfaglige beslutninger om tildeling af støtte på den anden.«